(78)

Pri poenostavljeni metodi je potrebno opredeliti dejavnosti, ki so navedene v členih 169, 170 in 171 uredbe o SUT, in oceniti obsežnost količin in stroškov teh dejavnosti. V naslednjih štirih okvirjih so za vsakega od treh sektorjev predstavljene okoliščine, v katerih take dejavnosti pomenijo obsežne količine zadevnega proizvoda in znatne stroške proizvodnje in dajanja proizvoda na trg, tako da se lahko za OP uporabi odstopanje. To je mogoče doseči z eno dejavnostjo ali s kombinacijo več dejavnosti, če za nobeno od dejavnosti, ki so navedene v odstopanju, ni verjetno, da bi sama po sebi znatno izboljšala učinkovitost. Vsak primer je treba analizirati posebej, da se preveri, ali bi stroški, ki pri teh dejavnostih nastajajo, in obsegi, ki jih te dejavnosti pokrivajo, zadostovali za znatno izboljšanje učinkovitosti. Naslednji primeri ne predstavljajo izčrpnega seznama vseh situacij, v katerih se uporablja poenostavljena metoda. SEKTOR OLJČNEGA OLJA Uporaba preskusa znatnega izboljšanja učinkovitosti Primeri situacij, v katerih bi skupne dejavnosti iz člena 169 uredbe o SUT po vsej verjetnosti znatno izboljšale učinkovitost v okviru poenostavljene metode. (i) Skupna predelava 1. Skupna predelava bo v nekaterih okoliščinah po vsej verjetnosti znatno izboljšala učinkovitost. To se na primer lahko zgodi, če OP predela več kot pol oljk, ki so jih pridelali njeni člani, za proizvodnjo oljčnega olja v stiskalnici za oljčno olje. Za vzpostavitev stiskalnice za oljčno olje je potrebna znatna naložba. Predelava oljk v oljčno olje običajno vključuje več korakov, kot so čiščenje oljk, stiskanje oljk in filtriranje oljčnega olja ter drugi postopki. Če se z dejavnostmi skupne predelave OP proizvede več kot pol oljčnega olja, s katerim OP trguje, bo OP po vsej verjetnosti znatno izboljšala učinkovitost v primerjavi s tem, da bi posamezni člani svoje oljke sami predelovali, in tako izpolnila pogoje poenostavljene metode. (ii) Skupno pakiranje, označevanje ali promocija 2. Skupno pakiranje/stekleničenje in označevanje oljčnega olja bosta v nekaterih okoliščinah po vsej verjetnosti znatno izboljšala učinkovitost. To se na primer lahko zgodi, če OP izvaja te dejavnosti v stiskalnici za oljčno olje pri več kot pol oljčnega olja, s katerim trguje. Za skupno pakiranje/stekleničenje in označevanje je običajno potrebna znatna naložba za nakup potrebne tehnologije/strojev. Če dejavnosti skupnega pakiranja/stekleničenja in označevanja OP zajemajo več kot pol oljčnega olja, s katerim OP trguje, bo OP po vsej verjetnosti znatno izboljšala učinkovitost in tako izpolnila pogoje poenostavljene metode. 3. Skupna promocija bo v nekaterih okoliščinah po vsej verjetnosti znatno izboljšala učinkovitost. To se na primer lahko zgodi, če OP razvije proizvod z dodano vrednostjo in z njim trguje. Proizvod ima „dodano vrednost“, če se na primer razlikuje od drugih proizvodov po posebnem nizu značilnosti, s katerimi streže nekemu določenemu povpraševanju strank. OP lahko ponudi drugačen proizvod, če uporabi drugačne proizvodne metode (npr. za proizvodnjo ekološkega oljčnega olja) ali druge dejavnike. V teh okoliščinah je skupna promocija tržni del celostne strategije za prodajo takega proizvoda z dodano vrednostjo in bo zajemala vso količino, s katero OP trguje. OP določa in zagotavlja skladnost z nizom specifikacij proizvoda: kar vključuje npr. razvoj ustreznega niza specifikacij, načrtovanje proizvodnega procesa in nadzor kakovosti v zvezi s takimi specifikacijami, javno naročanje vložkov, potrebnih za zagotavljanje skladnosti s specifikacijami itd. Stroški takega celostnega pristopa za zagotavljanje skladnosti s specifikacijami so visoki tako za OP kot za njene člane. V takih okoliščinah bo OP po vsej verjetnosti znatno izboljšala učinkovitost in tako izpolnila pogoje poenostavljene metode. Skupne sektorske promocijske dejavnosti, na primer splošna promocija uporabe oljčnega olja, niso relevantne za namen odstopanja, ker ne gre za dejavnost posamezne OP, pač pa za usklajeno dejavnost proizvajalcev in/ali OP v istem sektorju, ki je koristna za celotni sektor in ne le za eno OP. (iii) Skupna organizacija nadzora kakovosti 4. Skupna organizacija nadzora kakovosti bo v nekaterih okoliščinah po vsej verjetnosti znatno izboljšala učinkovitost. To se na primer lahko zgodi, če OP zagotavlja dosledno kakovost proizvodov, ki jih proizvedejo njeni člani, ker to zahtevajo predpisi ali vzpostavljeni standardi, npr. če si OP in njeni člani prizadevajo izpolniti zahteve kupcev. OP pri doseganju želene kakovosti pomaga predvsem z zagotavljanjem nasvetov in podpore proizvodnim postopkom. Pri tem OP zagotavlja proizvajalcem storitve na terenu, kot so zagotavljanje nasvetov o izboljšanih metodah uporabe fitosanitarnih sredstev, drugih kemikalij in gnojil in o uporabi boljših proizvodnih tehnik ter zagotavljanje pomoči pri težavah v zvezi s proizvodnjo na kmetijskem gospodarstvu in vprašanjih o predpisih in inšpekcijskih pregledih, da se proizvajalcu zagotovi pomoč pri doseganju kakovostnega proizvoda. Poleg tega OP (sama ali z zunanjimi izvajalci) preverja kakovost oljčnega olja (preskušanje kislosti in prisotnosti pesticidov v laboratorijih, preskušanje organoleptičnih lastnosti itd.), ki so ga proizvedli njeni člani in s katerim bo trgovala. S takim preskušanjem se lahko dokaže neodvisnim izdajateljem potrdil oziroma nadzornikom, da proizvodi izpolnjujejo zahteve iz predpisov ali standardov, ali/in kupcem, da proizvodi izpolnjujejo njihove zahteve. Stroški vseh teh dejavnosti so visoki, če se te dejavnosti izvajajo za več kot pol oljčnega olja, s katerim OP trguje. V takem primeru bo OP po vsej verjetnosti znatno izboljšala učinkovitost, saj bi bilo bistveno dražje, če bi posamezni član sam poskušal doseči enak rezultat. Zato bo OP v takem primeru po vsej verjetnosti znatno izboljšala učinkovitost in tako izpolnila pogoje poenostavljene metode. (iv) Skupna distribucija Skupna distribucija lahko vključuje naslednje dejavnosti: skupni prevoz, vzpostavitev distribucijskega središča ali prodajne infrastrukture ali/in organizacijo prodajne mreže. 5. Skupni prevoz bo v nekaterih okoliščinah po vsej verjetnosti znatno izboljšal učinkovitost. To se na primer lahko zgodi, če OP organizira prevozne storitve iz oljčnih nasadov v predelovalnico (stiskalnico za oljčno olje) za več kot pol oljčnega olja, s katerim OP trguje, ali če OP organizira prevozne storitve iz več stiskalnic za oljčno olje v pakirnico oziroma polnilnico ali do mesta, kjer poteka označevanje, za več kot pol oljčnega olja, s katerim OP trguje. Stroški prevoza predstavljajo velik delež proizvodnih stroškov in stroškov dajanja proizvoda na trg. V teh okoliščinah lahko OP bolj učinkovito posluje na področju prevoza, kot bi lahko poslovali posamezni člani. OP lahko tako na primer doseže ekonomijo obsega s prevozom večjih količin, konsolidacijo števila pošiljk ter zmanjšanjem stroškov raztovarjanja in manipulativnih stroškov. Zato bo OP v takih okoliščinah po vsej verjetnosti bistveno bolj zmanjšala stroške in znatno izboljšala učinkovitost, kot bi to lahko storili posamezni člani, in tako izpolnila pogoje poenostavljene metode. 6. Vzpostavitev distribucijskega središča ali prodajne infrastrukture ali/in organizacija prodajne mreže Komisiji ni znano, da bi obstajala situacija, pri kateri bi distribucijsko središče in prodajna infrastruktura in/ali platforma za spletno prodajo sami zadostno izboljšali učinkovitost, da bi se izpolnile zahteve preskusa znatnega izboljšanja učinkovitosti v sektorju oljčnega olja. Vendar pa bi take dejavnosti v kombinaciji z dejavnostmi, kot sta promet ali nadzor kakovosti, pri katerih nastajajo veliki stroški, lahko znatno izboljšale učinkovitost, če gre za količine, ki obsegajo več kot pol proizvodov, s katerimi trguje OP. V takem primeru bo OP po vsej verjetnosti znatno izboljšala učinkovitost in tako izpolnila pogoje poenostavljene metode. OP bi na primer lahko skupaj organizirala distribucijsko središče, prevoz proizvodnje in platformo za spletno prodajo. Če količine, ki jih zajemajo te dejavnosti, obsegajo več kot pol količin, s katerimi OP trguje, so stroški vzpostavitve in organizacije teh dejavnosti visoki, tako da bi take skupne dejavnosti po vsej verjetnosti znatno izboljšale učinkovitost in OP bi izpolnila pogoje poenostavljene metode. (v) Skupna uporaba opreme ali skladiščnih prostorov 7. Skupna uporaba opreme bo v nekaterih okoliščinah po vsej verjetnosti znatno izboljšala učinkovitost. To se na primer lahko zgodi, če OP izvaja potrebne naložbe v pomembne kmetijske stroje (npr. kombajne, nanašalce fitosanitarnih snovi, gnojil in pesticidov) ter zanje zagotavlja pravilno uporabo in vzdrževanje. V tem primeru OP sama krije začetne naložbene stroške, ki nastanejo pri nakupu (nove ali rabljene) opreme za proizvodnjo oljčnega olja. Nato OP krije druge stroške vzdrževanja opreme in zagotavljanja njene pravilne uporabe (npr. usposabljanja). Začetna naložba in drugi stroški opreme so lahko visoki, če so povezani z velikimi količinami. V teh okoliščinah so stroški uporabe opreme visoki, če se velik del količine, s katero OP trguje, proizvede s skupno opremo. Če se oprema uporablja za proizvodnjo več kot pol oljčnega olja, s katerim OP trguje, bo OP po vsej verjetnosti znatno izboljšala učinkovitost. Pogosto je treba zagotoviti novo opremo/stroje za povečanje produktivnosti in zagotavljanje, da proizvod izpolnjuje povpraševanje na trgu. Vendar si nekateri proizvajalci ne morejo privoščiti nove opreme, ker so zanjo potrebne visoke naložbe, zato lahko člani s skupno uporabo opreme prihranijo pri stroških in izboljšajo svojo produktivnost. V takih okoliščinah bi OP izpolnila pogoje poenostavljene metode. 8. Skupna uporaba skladiščnih prostorov bo v nekaterih okoliščinah po vsej verjetnosti znatno izboljšala učinkovitost. To se na primer lahko zgodi, če OP izvaja potrebne naložbe v skladiščne prostore ter zagotavlja, da se pravilno uporabljajo in vzdržujejo. OP krije začetne naložbene stroške, ki nastanejo pri nakupu ali načrtovanju in gradnji skladiščnih prostorov. OP krije tudi ostale naložbene stroške, ki nastanejo pri posodobitvi skladiščnih prostorov. Naložbe v skladiščne prostore pomenijo visoke stroške, če so povezane z velikimi količinami. Prav tako so stroški uporabe skladiščnih prostorov visoki, če se v teh skladiščnih prostorih skladišči velik del količine oljčnega olja OP. Če se dejavnosti skladiščenja nanašajo na več kot pol oljčnega olja, s katerim OP trguje, in so torej z vidika količine obsežne, bo OP po vsej verjetnosti znatno izboljšala učinkovitost. OP lahko z zagotavljanjem skladiščnih prostorov zmanjša stroške v primerjavi z okoliščinami, ko bi morali člani sami izvesti naložbe v skladiščne prostore. Možnost skladiščenja proizvodov brez takojšne dobave tretji osebi, tudi za daljši čas in v večjih količinah, članom OP omogoča, da svoje proizvode prodajo, ko so cene ugodnejše in ne nujno ob pobiranju, ko je ponudba največja. Prav tako bi lahko pomagala odpraviti neravnovesje ponudbe, ki je posledica različnih količin oljk, ki se pridelajo v različnih letih. V takih okoliščinah bi OP izpolnila pogoje poenostavljene metode. (vi) Skupno ravnanje z odpadki, ki nastanejo neposredno pri proizvodnji oljčnega olja Kolikor je Komisija seznanjena, naj bi skupno ravnanje z odpadki, ki nastanejo neposredno pri proizvodnji oljčnega olja običajno potekalo ob skupni predelavi, ki sama, če zajema več kot pol oljčnega olja, s katerim OP trguje, po vsej verjetnosti znatno izboljša učinkovitost, zato izpolnjuje pogoje poenostavljene metode (za skupno predelavo glej točko (i)). (vii) Skupno javno naročanje vložkov 9. Skupno javno naročanje vložkov bo v nekaterih okoliščinah po vsej verjetnosti znatno izboljšalo učinkovitost. To se lahko na primer zgodi, če se naročajo velike količine, saj lahko OP pridobi velike popuste ter boljše dostavne in/ali kreditne pogoje kot posamezni proizvajalec. Poleg tega lahko OP z nakupom teh vložkov zagotovi pravilno skladiščenje in/ali dostavo teh proizvodov. Ko OP za svoje člane naroči gnojila, fitosanitarne snovi, pesticide ali energijo (gorivo ali električno energijo), ti vložki predstavljajo visoke stroške (50). Če OP izvaja javno naročanje teh vložkov za količino, ki ustreza potrebam za proizvodnjo več kot pol oljčnega olja, s katerim trguje, bo po vsej verjetnosti znatno izboljšala učinkovitost. V takih okoliščinah bi OP izpolnila pogoje poenostavljene metode. Druge vrste javnih naročil, na primer za računalniško podporo, gospodarske ali tehnične nasvete ali fitosanitarno službo, same po sebi za OP običajno ne predstavljajo visokih stroškov. Zato ni verjetno, da bo OP znatno izboljšala učinkovitost kot se zahteva za uporabo odstopanja. (viii) Kombinacija dejavnosti 10. Kombinacija dejavnosti v primeru, da nobena od dejavnosti ne zajema več kot pol oljčnega olja, s katerim OP trguje, bo v nekaterih okoliščinah po vsej verjetnosti znatno izboljšala učinkovitost. Za podrobnejše podatke glej okvir Kombinacija dejavnosti v nadaljevanju. SEKTOR GOVEJEGA IN TELEČJEGA MESA Uporaba preskusa znatnega izboljšanja učinkovitosti Primeri situacij, v katerih bi skupne dejavnosti iz člena 170 uredbe o SUT po vsej verjetnosti znatno izboljšale učinkovitost v okviru poenostavljene metode. (i) Skupna distribucija Skupna distribucija lahko vključuje naslednje dejavnosti: skupni prevoz, vzpostavitev distribucijskega središča ali prodajne infrastrukture ali/in organizacijo prodajne mreže. 1. Skupni prevoz bo v nekaterih okoliščinah po vsej verjetnosti znatno izboljšal učinkovitost. To se na primer lahko zgodi, če OP organizira prevozne storitve s proizvodnih mest do kupca ali predelovalnice za več kot pol živine, s katero OP trguje. V teh okoliščinah lahko OP bolj učinkovito posluje na področju prevoza, kot bi lahko poslovali posamezni člani. OP lahko tako na primer doseže ekonomijo obsega s prevozom večjih količin, konsolidacijo števila pošiljk ter zmanjšanjem stroškov raztovarjanja in manipulativnih stroškov. Zato bo OP v takih okoliščinah po vsej verjetnosti bistveno bolj zmanjšala stroške in znatno izboljšala učinkovitost, kot bi to lahko storili posamezni člani, in tako izpolnila pogoje poenostavljene metode. 2. Organizacija prodajne mreže bo v nekaterih okoliščinah po vsej verjetnosti znatno izboljšala učinkovitost. To se na primer lahko zgodi, če OP razvije fizični trg ali dražbeno platformo za prodajo živine. V tem primeru OP izvede naložbe v prostore za predstavitev živine in trgovanje z njo. To zahteva visoke naložbene stroške in povzroča velike operativne stroške. Da bi bila skladna s poenostavljeno metodo, bi morala dejavnost obsegati velike količine in redno trgovanje. To je mogoče doseči, če prodajna mreža predstavlja glavni prodajni kanal za člane, tj. če OP proda več kot pol živine članov (po obsegu). Tako se po vsej verjetnosti zagotovi ekonomijo obsega za prodajo živine, saj se proizvajalcem omogoči, da dosežejo več kupcev, in to hitreje, kot če bi to počeli sami. Prav tako lahko zmanjša transakcijske stroške prodajalcev in kupcev. Zato bo OP v takih okoliščinah po vsej verjetnosti bolj znatno izboljšala učinkovitost, kot bi to lahko storili posamezni člani, in tako izpolnila pogoje poenostavljene metode. 3. Vzpostavitev distribucijskega središča bo v nekaterih okoliščinah po vsej verjetnosti znatno izboljšala učinkovitost. To se lahko na primer zgodi, če OP izvaja potrebne naložbe v prostor za distribucijo, kot je center, kjer se teleta zbirajo in razvrščajo po določenih specifikacijah, ter zanj zagotavlja pravilno uporabo in vzdrževanje. OP krije začetne naložbene stroške, ki nastanejo pri nakupu ali načrtovanju in gradnji distribucijskega središča. OP krije tudi ostale naložbene stroške, ki nastanejo pri posodobitvi prostorov. Začetna naložba in druge naložbe so lahko visoki stroški, če so povezane z velikimi količinami. Stroški vzdrževanja prostorov so prav tako visoki, če se v teh prostorih opravlja distribucija za velik del količin OP. Če se dejavnosti distribucije nanašajo na več kot pol živine, s katero OP trguje, in so torej z vidika količine obsežne, bo OP po vsej verjetnosti znatno izboljšala učinkovitost. Ekonomijo obsega za prodajo živine zagotavlja tako, da proizvajalcem omogoči, da dosežejo več kupcev, in to hitreje, kot če bi se z distribucijo živine ukvarjali posamezno. Prav tako lahko zmanjša transakcijske stroške prodajalcev in kupcev. Zato bo OP v takih okoliščinah po vsej verjetnosti bolj znatno izboljšala učinkovitost, kot bi to lahko storili posamezni člani, in tako izpolnila pogoje poenostavljene metode. (ii) Skupna promocija 4. Skupna promocija bo v nekaterih okoliščinah po vsej verjetnosti znatno izboljšala učinkovitost. To se na primer lahko zgodi, če OP razvije proizvod z dodano vrednostjo in z njim trguje. Proizvod ima „dodano vrednost“, če se na primer razlikuje od drugih proizvodov po posebnem nizu značilnosti, s katerimi streže nekemu določenemu povpraševanju strank. OP lahko ponudi drugačen proizvod, če uporabi drugačne pasme, krmo, proizvodni sistem, kraj porekla ali druge dejavnike. V teh okoliščinah je skupna promocija tržni del celostne strategije za prodajo takega proizvoda z dodano vrednostjo, dejavnost skupne promocije pa je ena od več dejavnosti, ki se izvajajo za izvajanje te strategije. OP določa in zagotavlja skladnost z nizom specifikacij proizvoda, kar vključuje npr. razvoj ustreznega niza specifikacij, načrtovanje proizvodnega procesa in nadzor kakovosti v zvezi s takimi specifikacijami, javno naročanje vložkov, potrebnih za zagotavljanje skladnosti s specifikacijami itd. Stroški takega celostnega pristopa za zagotavljanje skladnosti s specifikacijami so visoki tako za OP kot za njene člane, zlasti ko se nanaša na več kot pol količine, s katero OP trguje. V takih okoliščinah bi OP izpolnila pogoje poenostavljene metode. Skupne sektorske promocijske dejavnosti, na primer splošna promocija uporabe govedine, niso relevantne za namen odstopanja, ker ne gre za dejavnost posamezne OP, pač pa za usklajeno dejavnost več OP v istem sektorju, ki je koristna za celotni sektor in ne le za eno OP. (iii) Skupna organizacija nadzora kakovosti 5. Skupna organizacija nadzora kakovosti bo v nekaterih okoliščinah po vsej verjetnosti znatno izboljšala učinkovitost. To se lahko na primer zgodi, če OP zagotavlja dosledno kakovost živine njenih članov, ker to zahtevajo predpisi ali vzpostavljeni standardi kupcev. OP pri doseganju želene kakovosti pomaga predvsem z zagotavljanjem nasvetov in podpore proizvodnim postopkom. Pri tem OP proizvajalcem zagotavlja storitve, kot so nasveti o pasmi, izboljšanju krme in uporabi boljših tehnik za vzrejo živine ter zagotavljanje pomoči pri težavah v zvezi s proizvodnjo na kmetijskem gospodarstvu in vprašanjih o predpisih in inšpekcijskih pregledih, da se proizvajalcu zagotovi pomoč pri doseganju kakovostnega proizvoda. Poleg tega OP (sama ali z zunanjimi izvajalci) zagotavlja veterinarske storitve, da se zagotovi zdrav in varen proizvod (s cepljenjem in drugimi preventivnimi ukrepi, spremljanjem bolezni in dejavnosti razmnoževanja itd.), ki so ga proizvedli njeni člani in s katerim bo OP trgovala. Poleg tega OP izvaja preskušanje, da lahko dokaže neodvisnim izdajateljem potrdil oziroma nadzornikom, da proizvodi izpolnjujejo zahteve iz varnostnih predpisov ali standardov kakovosti, ali/in kupcem, da proizvodi izpolnjujejo njihove dodatne zahteve. Stroški vseh teh dejavnosti so visoki, če se te dejavnosti izvajajo za več kot pol živine, s katero OP trguje. V takem primeru bo OP po vsej verjetnosti znatno izboljšala učinkovitost, saj bi bilo bistveno dražje, če bi posamezni član sam poskušal doseči enak rezultat, in tako izpolnila pogoje poenostavljene metode. (iv) Skupna uporaba opreme ali skladiščnih prostorov 6. Skupna uporaba opreme bo v nekaterih okoliščinah po vsej verjetnosti znatno izboljšala učinkovitost. To se na primer lahko zgodi, če OP izvaja potrebne naložbe v pomembno opremo (npr. stroje za proizvodnjo krme, kot sta kombajn in drobilec) ter zanjo zagotavlja pravilno uporabo in vzdrževanje. V tem primeru OP sama krije začetne naložbene stroške, ki nastanejo pri nakupu (nove ali rabljene) opreme za proizvodnjo živine. Nato OP krije druge stroške vzdrževanja opreme in zagotavljanja njene pravilne uporabe (npr. usposabljanja). Začetna naložba in drugi stroški opreme so lahko visoki, če so povezani z velikimi količinami. V teh okoliščinah so stroški uporabe opreme visoki, če se velik del količine, s katero OP trguje, proizvede s skupno opremo. Če se oprema uporablja za proizvodnjo več kot pol živine, s katero OP trguje, bo OP po vsej verjetnosti znatno izboljšala učinkovitost. Pogosto je treba zagotoviti novo opremo/stroje za povečanje produktivnosti in zagotavljanje, da proizvod izpolnjuje povpraševanje na trgu. Vendar si nekateri proizvajalci ne morejo privoščiti nove opreme, ker so zanjo potrebne visoke naložbe, zato lahko člani s skupno uporabo opreme prihranijo pri stroških in izboljšajo svojo produktivnost. V takih okoliščinah bi OP izpolnila pogoje poenostavljene metode. 7. Skupna uporaba skladiščnih prostorov bo v nekaterih okoliščinah po vsej verjetnosti znatno izboljšala učinkovitost. To se na primer lahko zgodi, če OP izvaja potrebne naložbe v skladiščne prostore (npr. za skladiščenje krme) ter zanje zagotavlja pravilno uporabo in vzdrževanje. OP krije začetne naložbene stroške, ki nastanejo pri nakupu ali načrtovanju in gradnji skladiščnih prostorov. OP krije tudi ostale naložbene stroške, ki nastanejo pri posodobitvi skladiščnih prostorov. Začetna naložba in druge naložbe v skladiščne prostore vključujejo visoke stroške, če so povezane z velikimi količinami. Prav tako so stroški uporabe skladiščnih prostorov visoki, če se velik del količine OP skladišči v teh skladiščnih prostorih. Če se dejavnosti skladiščenja nanašajo na več kot pol živine, s katero OP trguje, in so torej z vidika količine obsežne, bo OP po vsej verjetnosti znatno izboljšala učinkovitost. OP lahko z zagotavljanjem skladiščnih prostorov zmanjša stroške v primerjavi z okoliščinami, ko bi morali člani sami izvesti naložbe v skladiščne prostore. Možnost skladiščenja krme brez takojšnje dobave članom OP, po možnosti za daljše obdobje in po možnosti v večjih količinah, omogoča, da je članom OP na voljo krma, kadar jo potrebujejo, brez zamud. Poleg tega lahko OP kupi večje količine krme, kadar je cena ugodna, in jo shrani, dokler je člani ne uporabijo. V takih okoliščinah bi OP izpolnila pogoje poenostavljene metode. (v) Skupno ravnanje z odpadki, ki neposredno nastajajo pri vzreji živega goveda 8. Skupno ravnanje z odpadki bo v nekaterih okoliščinah po vsej verjetnosti znatno izboljšalo učinkovitost. To se na primer lahko zgodi, če OP zagotavlja odvoz, skladiščenje in trajnostno predelavo odpadkov (za proizvodnjo energije in bioplina, gnojil itd.) za odpadke, ki jih proizvede več kot pol živine, s katero OP trguje. V teh okoliščinah lahko OP bolj učinkovito ravna z odpadki, kot bi z njimi lahko ravnali posamezni člani. OP lahko tako na primer doseže ekonomijo obsega s prevozom večjih količin odpadkov, konsolidacijo števila pošiljk ter zmanjšanjem stroškov raztovarjanja in manipulativnih stroškov. Zato bo OP v takih okoliščinah po vsej verjetnosti bistveno bolj zmanjšala stroške in znatneje izboljšala učinkovitost, kot bi to lahko storili posamezni člani, in tako izpolnila pogoje poenostavljene metode. (vi) Skupno javno naročanje vložkov 9. Skupno javno naročanje vložkov bo v nekaterih okoliščinah po vsej verjetnosti znatno izboljšalo učinkovitost. To se na primer lahko zgodi, če se naročajo velike količine, saj lahko OP pridobi velike popuste ter boljše dostavne in/ali kreditne pogoje kot posamezni proizvajalec. Poleg tega lahko OP z nakupom teh vložkov zagotovi pravilno skladiščenje in/ali dostavo teh proizvodov svojim članom. Ko OP za svoje člane naroči krmo, kupi živali ali naroči druge vložke, kot sta gorivo in električna energija, so ti vložki visoki stroški (51). Če OP izvaja javno naročanje teh vložkov za količino, ki ustreza potrebam za proizvodnjo več kot pol živine, s katero trguje, bo po vsej verjetnosti znatno izboljšala učinkovitost. V takih okoliščinah bi OP izpolnila pogoje poenostavljene metode. Javno naročanje za druge vložke, npr. računalniško podporo, genetsko svetovanje, veterinarske storitve ali storitve osemenjevanja, samo po sebi za OP običajno ne predstavlja visokih stroškov, tako da ta ne bi izpolnila zahtev poenostavljene metode, zato ni verjetno, da bi OP znatno izboljšala učinkovitost proizvajalcev in bila upravičena do odstopanja. (vii) Kombinacija dejavnosti 10. Kombinacija dejavnosti v primeru, da nobena od dejavnosti ne zajema več kot pol živine, s katero OP trguje, bo v nekaterih okoliščinah po vsej verjetnosti znatno izboljšala učinkovitost. Za podrobnejše podatke glej okvir Kombinacija dejavnosti v nadaljevanju. SEKTOR POLJŠČIN Uporaba preskusa znatnega izboljšanja učinkovitosti Primeri situacij, v katerih bi skupne dejavnosti iz člena 171 uredbe o SUT po vsej verjetnosti znatno izboljšale učinkovitost v okviru poenostavljene metode. (i) Skupna distribucija Skupna distribucija lahko vključuje naslednje dejavnosti: skupni prevoz, vzpostavitev distribucijskega središča ali prodajne infrastrukture in/ali organizacijo prodajne mreže. 1. Skupni prevoz bo v nekaterih okoliščinah po vsej verjetnosti znatno izboljšal učinkovitost. To se na primer lahko zgodi, če OP organizira prevozne storitve (cestni, železniški ali pomorski prevoz) z mesta pridelave do skladiščnih prostorov kupca ali predelovalnice za več kot pol poljščin, s katerimi OP trguje. V teh okoliščinah lahko OP bolj učinkovito posluje na področju prevoza, kot bi lahko poslovali posamezni člani. OP lahko tako na primer doseže ekonomijo obsega s prevozom večjih količin, konsolidacijo števila pošiljk ter zmanjšanjem stroškov raztovarjanja in manipulativnih stroškov. Zato bo OP v takih okoliščinah po vsej verjetnosti bistveno bolj zmanjšala stroške in znatneje izboljšala učinkovitost, kot bi to lahko storili posamezni člani, in tako izpolnila pogoje poenostavljene metode. 2. Vzpostavitev distribucijskega središča ali prodajne infrastrukture ali/in organizacija prodajne mreže Komisija ni seznanjena s situacijo, pri kateri bi distribucijsko središče, prodajna infrastruktura in/ali platforma za spletno prodajo sami po sebi zadostno izboljšali učinkovitost, da bi se izpolnile zahteve preskusa znatnega izboljšanja učinkovitosti v sektorju poljščin. Vendar pa bi te dejavnosti v kombinaciji z dejavnostmi, kot sta promet ali nadzor kakovosti, pri katerih nastajajo visoki skupni stroški, lahko znatno izboljšale učinkovitost, če gre za količine, ki obsegajo več kot polovico količin, s katerimi trguje OP. V takem primeru bo OP po vsej verjetnosti znatno izboljšala učinkovitost in tako izpolnila pogoje poenostavljene metode. OP bi na primer lahko skupaj organizirala distribucijsko središče, prevoz proizvodnje in platformo za spletno prodajo. Če zajete količine obsegajo več pol količin, s katerimi OP trguje, so stroški vzpostavitve in organizacije teh dejavnosti visoki, tako da bi take skupne dejavnosti po vsej verjetnosti znatno izboljšale učinkovitost in OP bi izpolnila pogoje poenostavljene metode. (ii) Skupna promocija 3. Skupna promocija bo v nekaterih okoliščinah po vsej verjetnosti znatno izboljšala učinkovitost. To se na primer lahko zgodi, če OP razvije proizvod z dodano vrednostjo in z njim trguje. Proizvod ima „dodano vrednost“, če se na primer razlikuje od drugih proizvodov po posebnem nizu značilnosti, s katerimi streže nekemu določenemu povpraševanju strank. OP lahko ponudi drugačen proizvod na podlagi vsebnosti beljakovin, uporabljenih semen, uporabe gnojil, vsebnosti vlage in velikosti poljščin pri dobavi, kraja porekla ali drugih dejavnikov. V sektorju oljnic bi promocija lahko vključevala na primer tehnične informacije glede krmnih obrokov. V teh okoliščinah je skupna promocija tržni del celostne strategije za prodajo takega proizvoda z dodano vrednostjo, dejavnost skupne promocije pa je ena od več dejavnosti, ki se izvajajo za izvajanje te strategije. OP določa in zagotavlja skladnost z nizom specifikacij proizvoda. To vključuje npr. razvoj ustreznega niza specifikacij, načrtovanje proizvodnega procesa in nadzor kakovosti v zvezi s takimi specifikacijami, javno naročanje vložkov, potrebnih za zagotavljanje skladnosti s specifikacijami itd. Ko se tak celostni pristop za zagotavljanje skladnosti s specifikacijami nanaša vsaj na več kot pol količine, s katero OP trguje, so stroški visoki tako za OP kot za njene člane. V takih okoliščinah bi OP izpolnila pogoje poenostavljene metode. Skupne sektorske promocijske dejavnosti, na primer splošna promocija uporabe poljščin, niso relevantne za namen odstopanja, ker ne gre za dejavnost posamezne OP, pač pa za usklajeno dejavnost več OP v istem sektorju, ki je koristna za celotni sektor in ne le za eno OP. (iii) Skupna organizacija nadzora kakovosti 4. Skupna organizacija nadzora kakovosti bo v nekaterih okoliščinah po vsej verjetnosti znatno izboljšala učinkovitost. To se na primer lahko zgodi, če OP zagotavlja dosledno kakovost proizvodov, ki jih proizvedejo njeni člani, ker to zahtevajo predpisi ali vzpostavljeni standardi kupcev. Tako je lahko v primeru skupnega sušenja in mešanja pridelkov, da se dosežejo standardi kakovosti, ki jih zahteva kupec. OP pri doseganju želene kakovosti pomaga predvsem z zagotavljanjem nasvetov in podpore proizvodnim postopkom. Pri tem OP zagotavlja storitve na terenu, kot so nasveti o izboljšanju metod uporabe kemikalij in gnojil ter boljših tehnik, npr. pri okopavanju, gnojenju, presajanju, zatiranju škodljivih organizmov itd., ter zagotavljanje pomoči pri težavah v zvezi s proizvodnjo na kmetijskem gospodarstvu in vprašanjih o predpisih in inšpekcijskih pregledih, da se proizvajalcu zagotovi pomoč pri doseganju kakovostnega proizvoda. Poleg tega OP (sama ali z zunanjimi izvajalci) izvaja preskušanje v laboratorijih za preverjanje kakovosti poljščin (vsebnost beljakovin in vlage, velikost semen in prisotnost nečistoč itd.), ki so jih proizvedli njeni člani in s katerimi bo OP trgovala. S takim preskušanjem se lahko neodvisnim izdajateljem potrdil oziroma nadzornikom dokaže, da proizvodi izpolnjujejo zahteve iz predpisov ali standardov, ali/in kupcem, da proizvodi izpolnjujejo njihove zahteve. Stroški vseh teh dejavnosti so visoki, če se te dejavnosti izvajajo za več kot pol poljščin, s katerimi OP trguje. V takem primeru bo OP po vsej verjetnosti znatno izboljšala učinkovitost, saj bi bilo bistveno dražje, če bi posamezni član sam poskušal doseči enak rezultat. Zato bi OP izpolnila pogoje poenostavljene metode. (iv) Skupna uporaba opreme ali skladiščnih prostorov 5. Skupna uporaba opreme bo v nekaterih okoliščinah po vsej verjetnosti znatno izboljšala učinkovitost. To se na primer lahko zgodi, če OP izvaja potrebne naložbe v pomembne kmetijske stroje (npr. kombajn ali sušilnik) ter zanje zagotavlja pravilno uporabo in vzdrževanje. V tem primeru OP sama krije začetne naložbene stroške, ki nastanejo pri nakupu (nove ali rabljene) opreme za proizvodnjo poljščin ali/in upravljanje pridelanih poljščin. Nato OP krije druge stroške vzdrževanja opreme in zagotavljanja njene pravilne uporabe (npr. usposabljanja). Začetna naložba in drugi stroški opreme so lahko visoki, če so povezani z velikimi količinami. V teh okoliščinah so stroški uporabe opreme visoki, če se velik del količine, s katero OP trguje, proizvede s skupno opremo. Če se oprema uporablja za proizvodnjo več kot pol poljščin, s katerimi OP trguje, bo OP po vsej verjetnosti znatno izboljšala učinkovitost. Pogosto je treba zagotoviti novo opremo/stroje za povečanje produktivnosti in zagotavljanje, da proizvod izpolnjuje povpraševanje na trgu. Vendar si nekateri proizvajalci ne morejo privoščiti nove opreme, ker so zanjo potrebne visoke naložbe, zato lahko člani s skupno uporabo opreme prihranijo pri stroških in izboljšajo svojo produktivnost. V takih okoliščinah bi OP izpolnila pogoje poenostavljene metode. 6. Skupna uporaba skladiščnih prostorov bo v nekaterih okoliščinah po vsej verjetnosti znatno izboljšala učinkovitost. To se na primer lahko zgodi, če OP izvaja potrebne naložbe v skladiščne prostore, da se izpolnjujejo zdravstvene in industrijske zahteve, ter zagotavlja, da se ti prostori pravilno uporabljajo in vzdržujejo. OP krije začetne naložbene stroške, ki nastanejo pri nakupu ali načrtovanju in gradnji skladiščnih prostorov. OP krije tudi ostale naložbene stroške, ki nastanejo pri posodobitvi skladiščnih prostorov. Naložbe v skladiščne prostore pomenijo visoke stroške, če so povezane z velikimi količinami. Prav tako so stroški uporabe skladiščnih prostorov visoki, če se v teh skladiščnih prostorih skladišči velik del količine OP. Če se dejavnosti skladiščenja nanašajo na več kot pol poljščin, s katerimi OP trguje, in so torej z vidika količine obsežne, bo OP po vsej verjetnosti znatno izboljšala učinkovitost. OP lahko z zagotavljanjem skladiščnih prostorov zmanjša stroške v primerjavi z okoliščinami, ko bi morali člani sami izvesti naložbe v skladiščne prostore. Možnost skladiščenja proizvodov brez takojšne dobave tretji osebi, tudi za daljši čas in v večjih količinah, članom OP omogoča, da prodajo svoje proizvode po ugodnejših cenah in v obdobju, ki ni obdobje žetve, ko je ponudba največja. V takih okoliščinah bi OP izpolnila pogoje poenostavljene metode. (v) Skupno javno naročanje vložkov 7. Skupno javno naročanje vložkov bo v nekaterih okoliščinah po vsej verjetnosti znatno izboljšalo učinkovitost. To se na primer lahko zgodi, če se naročajo velike količine, saj lahko OP pridobi velike popuste ter boljše dostavne in/ali kreditne pogoje kot posamezni proizvajalec. Poleg tega lahko OP z nakupom teh vložkov zagotovi pravilno skladiščenje in/ali dostavo teh proizvodov. Ko OP za svoje člane naroči gnojila, pesticide ali energijo (gorivo ali električno energijo), ti vložki predstavljajo visoke stroške (52). Če OP izvaja javno naročanje teh vložkov za količino, ki ustreza potrebam za proizvodnjo več kot pol poljščin, s katerimi trguje, bo po vsej verjetnosti znatno izboljšala učinkovitost. V takih okoliščinah bi OP izpolnila pogoje poenostavljene metode. Druge vrste javnih naročil, na primer za računalniško podporo, finančne storitve, gospodarske ali tehnične nasvete, preskušanje ali načrtovanje žetve, same po sebi za OP običajno ne predstavljajo visokih stroškov. Zato ni verjetno, da bo OP znatno izboljšala učinkovitost kot se zahteva za uporabo odstopanja. (vi) Kombinacija dejavnosti 8. Kombinacija dejavnosti v primeru, da nobena od dejavnosti ne zajema več kot pol poljščin, s katerimi OP trguje, bo v nekaterih okoliščinah po vsej verjetnosti znatno izboljšala učinkovitost. Za podrobnejše podatke glej okvir Kombinacija dejavnosti v nadaljevanju. Kombinacija dejavnosti Primeri razmer, v katerih je verjetno, da kombinirane dejavnosti iz členov 169, 170 in 171 uredbe o SUT znatno izboljšujejo učinkovitost v okviru poenostavljene metode. Opisane dejavnosti za krepitev učinkovitost pogosto omogočajo znatno izboljšanje učinkovitosti, če se nanašajo na več kot pol količin, s katerimi OP trguje. Kadar OP izvaja dve ali več dejavnosti za krepitev učinkovitosti, ki posamezno zajemajo manj kot pol količin, s katerimi OP trguje, sta lahko vsota in/ali kombinacija učinkovitosti, ki jih omogočijo različne dejavnosti, skupaj dovolj obsežni, da OP izpolni zahteve preskusa znatnega izboljšanja učinkovitosti. Dejavnosti za krepitev učinkovitosti se lahko nanašajo na iste količine (tj. dejavnosti se prekrivajo) ali na ločene količine. Če se dejavnost za krepitev učinkovitosti nanaša na zelo majhen delež (npr. 10 % ali 15 %) količin, s katerimi OP trguje, je malo verjetno, da bo prispevala k znatnemu izboljšanju učinkovitosti, ker je njen učinek na izboljšanje učinkovitosti omejen in ni verjetno, da bo v kombinaciji s kako drugo dejavnostjo znatno izboljšala učinkovitosti dejavnosti OP. Zato ni verjetno, da bo OP znatno izboljšala učinkovitost, če bo izvajala dodatno dejavnost za krepitev učinkovitosti, ki se nanaša na zelo majhen delež količin, s katerimi OP trguje. Drugače povedano, OP verjetno ne bo izpolnila zahtev preskusa znatnega izboljšanja učinkovitosti, če bo izvajala dodatno dejavnost za krepitev učinkovitosti, ki se nanaša na zelo majhen delež količin, s katerimi OP trguje. Nadalje je glede na to, da ekonomije obsega niso linearne, učinkovitost, ki se doseže z dejavnostjo na določeni količini, več kot dvakrat večja od učinkovitosti, dosežene z dvema dejavnostma, ki se nanašata na pol količine. Podobno je učinkovitost, dosežena z dvema dejavnostma, ki se nanašata na pol količine, večja od trikratne učinkovitosti, dosežene s tremi dejavnostmi, ki se nanašajo vsaka na tretjino količine. Posledično lahko OP izpolni zahteve preskusa znatnega izboljšanja učinkovitosti tako, da kombinira dejavnosti za krepitev učinkovitosti, če je skupna količina, na katero se taka kombinacija dejavnosti nanaša (vsota količin, na katere se nanašajo različne dejavnosti), večja od količine za eno samo dejavnost, in vsakič ko se ta skupna količina poveča, se doda dejavnost. Kar zadeva dve dejavnosti za krepitev učinkovitosti, je verjetno, da bo kombinacija dveh dejavnosti omogočila znatno izboljšanje učinkovitosti, če je vsota količine, na katero se nanašata obe dejavnosti, višja od 70 % količine, s katero OP trguje. V takšnem primeru nobena dejavnost ne zajema količine, ki bi bila nižja od 20 % (sicer OP izpolnjuje zahteve preskusa znatnega izboljšanja učinkovitosti z drugo dejavnostjo, ki se oceni posebej, tj. brez obveze kombinacije z drugo dejavnostjo). Če vsaj ena dejavnost zajema količino, ki je večja kot 35 %, bosta vsota in/ali kombinacija učinkovitosti, ki jo omogočita dve dejavnosti, po vsej verjetnosti dovolj veliki, da bo OP izpolnila zahteve preskusa znatnega izboljšanja učinkovitosti. Kar zadeva tri dejavnosti za krepitev učinkovitosti, je verjetno, da bo kombinacija treh dejavnosti omogočila znatno izboljšanje učinkovitosti, če je vsota količine, na katero se nanašajo vse tri dejavnosti, večja od 100 % količine, s katero OP trguje. V takšnem primeru nobena dejavnost ne zajema količine, ki bi bila nižja od 20 % (sicer OP izpolnjuje zahteve preskusa znatnega izboljšanja učinkovitosti z eno od drugih dveh dejavnosti ali z obema dejavnostma skupaj). Obstaja lahko več kombinacij treh dejavnosti (npr. dve dejavnosti, ki zajemata vsaka približno 40 % količine, in tretja dejavnost, ki zajema približno 20 %, ali tri dejavnosti, ki zajemajo po približno 33 % količine). Kombinacija učinkovitosti, ki jo omogočijo tri dejavnosti, je po vsej verjetnosti dovolj velika, da bo OP izpolnila zahteve preskusa znatnega izboljšanja učinkovitosti. Vsaka dejavnost, ki sama po sebi ne zadostuje za znatno izboljšanje učinkovitosti (npr. javno naročanje storitev IT, splošna promocija), najverjetneje tudi v kombinaciji ne bo omogočila znatnega izboljšanja učinkovitosti, zato najverjetneje ne bo prispevala k znatnemu izboljšanju učinkovitosti pri kombinaciji dejavnosti. (i) Kombinacija dveh dejavnosti s prekrivanjem obsega: To se na primer lahko zgodi, ko OP uporablja opremo za mešanje žit z različnimi lastnostmi v skladu z zahtevami kupcev in žita skladišči v ta namen. OP se lahko z združevanjem dveh dejavnosti odzove na povpraševanje strank, ki zahtevajo mešanice s posebnimi značilnostmi (npr. pekarne), povpraševanju, ki mu posamezni kmetje sploh ne bi mogli zadostiti ali mu ne bi mogli zadostiti z ustrezno kakovostjo/količino/ceno oziroma v ustreznem času. Če ti dve dejavnosti OP ob skupni obravnavi zajemata več kot 70 % količine poljščin, s katero OP trguje, bi utegnili omogočiti precejšnji prihranek v primerjavi s situacijo, ko posamezni proizvajalci poskušajo zadovoljiti povpraševanje po posebnih mešanicah žit, in celo omogočili, da OP ponudi take mešanice, čeprav posamezni člani tega ne morejo. V takih okoliščinah bo OP po vsej verjetnosti znatno izboljšala učinkovitost in tako izpolnila pogoje poenostavljene metode. (ii) kombinacija dveh dejavnosti brez prekrivanja obsega: To se na primer lahko zgodi, če OP nabavlja iz trga del krme, potrebne za živinorejo članov, člani OP pa uporabljajo skupaj kupljeno opremo za proizvodnjo drugega dela krme, potrebne za živinorejo članov. Če ti dve dejavnosti OP ob skupni obravnavi zajemata več kot 70 % količine živine, s katero OP trguje, bi utegnili omogočiti precejšnji prihranek v primerjavi s situacijo, ko posamezni živinorejci krmo na trgu naročajo sami ali jo pripravljajo s stroji, ki so jih kupili posamezno. V takih okoliščinah bo OP po vsej verjetnosti znatno izboljšala učinkovitost in tako izpolnila pogoje poenostavljene metode. (iii) Kombinacija treh dejavnosti s prekrivanjem obsega: Kombinacija dejavnosti v primeru, da nobena od dejavnosti ne zajema več kot pol oljčnega olja, s katerim OP trguje, bo v nekaterih okoliščinah po vsej verjetnosti znatno izboljšala učinkovitost. To se na primer lahko zgodi, če OP kombinira dejavnosti, povezane s prodajo ustekleničenega oljčnega olja. Če OP izvaja skupno skladiščenje oljčnega olja, skupno stekleničenje in etiketiranje ter deluje v skupni distribucijski mreži, te tri dejavnosti OP predstavljajo celovit sistem za proizvodnjo ustekleničenega oljčnega olja, ki zahteva velike investicijske stroške. Če količina oljčnega olja, ki gre skozi ta celoviti sistem zajema vsaj tretjino oljčnega olja, s katerim OP trguje, bi te dejavnosti ob skupni obravnavi utegnile omogočiti precejšnji prihranek v primerjavi z situacijo, ko jih izvajajo posamezni proizvajalci oljčnega olja. V takih okoliščinah bo OP po vsej verjetnosti znatno izboljšala učinkovitost in tako izpolnila pogoje poenostavljene metode.